b'\n_START_ARTICLE_\nL\xc3\xa4hikehityksen vy\xc3\xb6hyke\n_START_PARAGRAPH_\nL\xc3\xa4hikehityksen vy\xc3\xb6hyke (ven. \xd0\xb7\xd0\xbe\xd0\xbd\xd0\xb0 \xd0\xb1\xd0\xbb\xd0\xb8\xd0\xb6\xd0\xb0\xd0\xb9\xd1\x88\xd0\xb5\xd0\xb3\xd0\xbe \xd1\x80\xd0\xb0\xd0\xb7\xd0\xb2\xd0\xb8\xd1\x82\xd0\xb8\xd1\x8f) on Lev Vygotskin teoriaan liittyv\xc3\xa4 psykologian k\xc3\xa4site. L\xc3\xa4hikehityksen vy\xc3\xb6hyke j\xc3\xa4\xc3\xa4 yksil\xc3\xb6n aktuaalisen kehitystason eli nykyisen taito- ja tietotason ja h\xc3\xa4nelle mahdollisen potentiaalisen kehitystason v\xc3\xa4liin. Kun yksil\xc3\xb6 toimii yhdess\xc3\xa4 h\xc3\xa4nt\xc3\xa4 kehittyneemm\xc3\xa4n ohjaajan kanssa, h\xc3\xa4n pystyy suoriutumaan teht\xc3\xa4vist\xc3\xa4 korkeammalla tasolla (potentiaalinen kehitystaso), kuin h\xc3\xa4nen on mahdollista toimiessaan yksin (aktuaalinen kehitystaso). Yksil\xc3\xb6 pystyy l\xc3\xa4hikehityksen vy\xc3\xb6hykkeell\xc3\xa4 toimiessaan esimerkiksi ratkaisemaan monimutkaisempia ongelmia, kuin pelk\xc3\xa4n aktuaalisen kehitystason perusteella voitaisiin olettaa. Yksi eritt\xc3\xa4in yleinen esimerkki potentiaalisen tason saavuttamisesta on se, kun vanhempi opettaa lastansa ajamaan polkupy\xc3\xb6r\xc3\xa4ll\xc3\xa4 ilman apurattaita._NEWLINE_Scaffolding on l\xc3\xa4hikehityksen vy\xc3\xb6hykkeen idean pedagoginen sovellus, jossa opettaja haastaa opiskelijaa hieman t\xc3\xa4m\xc3\xa4n nykyist\xc3\xa4 taitotasoa korkeamman tason teht\xc3\xa4vill\xc3\xa4. Kun haasteet ovat sopivassa suhteessa opiskelijan kykyihin, opiskelija oppii paremmin kuin jos teht\xc3\xa4v\xc3\xa4t olisivat t\xc3\xa4m\xc3\xa4n taitotason alapuolella tai liian paljon h\xc3\xa4nen taitotasonsa yl\xc3\xa4puolella.'